In nomine Domini, Amen. Anno Incarnationis ejusdem millesimo CCCo tricesimo quinto, mense martio. Ego Robertus, filius quondam Bartholomini Palliparii de Velers supra Sagonam, universis notum facio presentibus et futuris quod ego, pro me et pro Johanne, filio quondam Johanneti dicti Bonte Fane de Velers, manenti in tutela mea ac minoris etatis, retineo ad censam perpetuam seu in ephiteosim a viris religiosis monasterii Cystercii, quamdam domum cum manso, sitam in villa de Velers spectantem ad dictos religiosos, juxta mansum heredum Johannis, majoris de Velers, ex parte una, et viam dicti Coillot ex altera, pro uno bicheto avene ad mensuram de Sancto Johanne de annuo et perpetuo redditu sive censu a me et meis heredibus sive a dicto Johanne minoris etatis. Pro quo me facio fortem in hoc facto reddendum et solvendum dictis religiosis Cystercii seu eorum mandatorum dictum bichetum avene ad dictam mensuram in villa de Velers anno quolibet, circa festum beati Bartholomei, sub pena seu emenda consuetum in dicto loco. Et si in premissis in toto vel in parte defficerem, vel heredes mei seu dictus Johannes aut heredes in futurum quod absit, ad majorem securitatem, de premissis faciendis assigno et assedeo et obligo dictis religiosis, pro se et successoribus suis, omnia bona mea et specialiter unam petiam terre arabilis sitam in finagio dicto Au Chene Thes, inter terram Bartholomini dicti Martenot de Velers, et terram dicti Bien Apoint. Quittationem pro decima ad quam domum mansum et terram propter hoc obligationem dicti religiosi aut successores in futurum recurrant, recurrere possint et debeant, et in suum dominum et hereditagium tanquam rem propriam et aplicatam dicte ecclesie Cystercii. De quibus supradictis me teneo pro contento. Promittens, per juramentum meum ad Sancta Dei Euvangelia datum, et sub obligatione predicta, contra premissa de cetero non venire per me vel per alium tacite vel aperte ymnio tenere, firmiter et inviolabiliter observare, ac etiam dictam avenam redditualis annis singulis dictis religiosis reddere, et solvere in dicto termino ad dictam mensuram et omnibus exceptionibus, allegationibus, rationibusque juris et facti canonici et civilis cessantibus in premissis. Volens me compelli ad premissa tenenda quasi ex re adjudicata per curiam domini ducis Burgondie, cujus juriditione quod ad hoc suppono me heredes meos et omnia bona mea. In cujus rei testimonium, sigillum dicte curie istis litteris supplicavi et obtinui apponi. Actum in presentia Johannis Lupi de Marreyo, clerici, coadjutoris, Odeti de Anceyo, notarii Nuciaci, Stephani Columbi de Gilleyo et Philiberti de Porta de Villabicheti, testium ad hoc vocatorum et rogatorum, anno et mense predictis.